效醉翁吟
作者：王令
朝代：宋

paragraphs: 山巖巖兮谷幽幽，水無人兮自流。
始與誰兮樂此，昔之遊者兮今非是。
清吾樽兮潔吾斝，欲御以酒兮誰宜壽者。
山蘼春兮野鹿遊，亭無人兮飛鳥下。
喜公有遺兮樂相道語，從人以遊兮告以其處。
髙公所望兮卑公所遊，公爲廬兮燕笑以休。
摭山果以侑酒，登溪魚而供羞。
仰春木以搴華，俯秋泉而潄流。
公朝來兮暮去，肩乘輿兮馬兩御。
來與我民兮不間以處，誰不此留兮公則去遽。
花垂實兮樹生枝，我公之去兮今忽幾時。
知來之不可望兮，悔去而莫追。
人皆可來兮公何不歸，青山宛宛兮誰爲公思。